**KEGYELETI KÖZSZOLGÁLTATÁSI SZERZŐDÉS**

**/Vállalkozási szerződés /**

amely létrejött egyrészről

**KÖRMEND VÁROS ÖNKORMÁNYZATA**

Cím: 9900 Körmend, Szabadság tér 7.

Képviseli: Bebes István polgármester

Adószám: 15733610-2-18

Bankszámlaszám: 11747020-15420820-00000000

Törzsszám: 733612

mint Megrendelő – a továbbiakban: Megrendelő;

másrészről

**Név:**

Cím:

Képviseli:

Számlavezető pénzintézete:

Számlaszáma:

Adószáma:

Cégjegyzék száma:

mint vállalkozó (továbbiakban Vállalkozó) között a mai napon az alábbi tartalommal:

**1.) Előzmények:**

A szerződő felek közül a Megrendelő kijelenti, hogy a szerződés megkötését megelőzően pályázati felhívási eljárást folytatott le. A pályázati eljárás alapján a Megrendelő a vele Vállalkozóként szerződő felet hirdetette ki az eljárás nyertes ajánlattevőjeként. A lefolytatott pályázati eljárásra tekintettel a szerződés részét képezi a pályázati eljárás teljes iratanyaga, így különösen a Megrendelő által készített ajánlattételi felhívás és dokumentáció, valamint a Vállalkozó által készített ajánlat.

**2.) A szerződés tárgya:**

Jelen szerződés tárgya Körmend közigazgatási területén lévő, Körmend Város tulajdonában álló - 3. pontban felsorolt – köztemetők üzemeltetése.

**3.) A teljesítés helye:**

Körmend, Központi temető**: 2,7 ha** (951/4, 951/1 hrsz bekerített rész.)

Körmendi, Izraelita temető: 0,7 ha (lezárt temető) 952hrsz

Körmend, Alsóberki temető: 0,6 ha 2138/1hrsz.

Körmend, Felsőberki temető: 0,4 ha 0829hrsz.

Körmend, Horvátnádalja temető: 0,6 ha 3010hrsz.

**4.) Általános rendelkezések**

1.A vállalkozó feladata a fent megnevezett temetők üzemeltetése jelen szerződésben meghatározottak szerint, Körmend Város Önkormányzata Képviselő-testületének a temetőkről és a temetkezési rendjéről szóló önkormányzati rendeletében meghatározottakat is figyelembe véve.

2. A Vállalkozó jelen megállapodásban vállalt kötelezettségeinek teljesítése során köteles figyelembe venni azt, hogy a temetési szertartás alatt alapvető követelmény a kegyelet, a végső tisztelet megadása a hozzátartozók legteljesebb igénye szerint, ennek megfelelően gondoskodik a végtisztesség megadásáról.

3. A Vállalkozó folyamatosan együttműködik az egészségügyi intézményekkel, hatóságokkal, a kórházakkal, a rendőrséggel, katasztrófavédelemmel, Körmend Város Önkormányzatával, Körmendi Közös Önkormányzati Hivatal vezetőivel, munkatársaival.

4. A Vállalkozó feladatainak ellátása során köteles maradéktalanul betartani a közegészségügyi, műszaki, hatósági előírásokat.

5. A Vállalkozó tudomásul veszi, hogy az általa folytatott tevékenységet arra jogosult hatóságok ellenőrizhetik. Kötelezettséget vállal arra, hogy az ellenőrzésre jogosultak által tett észrevételeket i figyelembe veszi, és haladéktalanul intézkedik az esetlegesen észlelt hibák, hiányok kijavításáról, pótlásáról.

6.A Vállalkozó a szolgáltatás ellátásának ideje alatt minden év végén –a következő év január 30. napjáig - kötelező jelleggel beszámol Körmend Város Önkormányzatának az évközben elvégzett, a feladatellátással összefüggő tevékenységéről.

**5. Az üzemeltetéssel kapcsolatos feladatok**

1. A felek a temetők üzemeltetésével, fenntartásával kapcsolatosan a kegyeleti közszolgáltatási tevékenység zavartalan, magas színvonalú biztosítása érdekében szükséges tárgyi eszközök fenntartására vonatkozóan a Vállalkozó kötelezettségeit, feladatait az alábbiakban határozzák meg:

* Körmend Város Önkormányzata Képviselő-testületének a temetőkről és a temetkezési rendjéről szóló önkormányzati rendeletében az üzemeltetőre vonatkozóan meghatározott feladatok ellátása
* A temetőkről és a temetkezésekről szóló törvényben, és annak végrehajtásáról szóló Korm.rendeletben az üzemeltetésre, üzemeltetőre vonatkozóan meghatározott feladatok ellátása
* Köztemetőkben lévő sírhelyek, sírbolthelyek, urna, kripta helyek, és urnafülkék kijelölése, értékesítése, dokumentálása
* A sírhelyek és urnafülkék megváltási idejének, illetve azok lejáratának figyelmemmel kísérése, az exhumálható sírhelyekről nyilvántartás vezetése
* Csak kifejezetten a Megrendelő Önkormányzat utasítása esetén a meg nem váltott sírhelyek felszámolása, az elrendelt exhumálás elvégzése, maradványok elhelyezése
* A temetkezési szertartások feltételeinek biztosítása
* A temető rendjének betartásáról, betartatásáról gondoskodás, a temető kapuinak nyitása, zárása
* A temetőben folyó tevékenységek ellenőrzése
* A temetések összehangolása
* A temetőben folyó munkálatok nyilvántartása
* A temetkezési szolgáltatók részére a temetkezések lebonyolításhoz szükséges temetői létesítmények, berendezések biztosítása
* A sövények szükség szerinti, de legalább évente 3 alkalommal nyírása
* A füvesített területek géppel történő nyírása az időjárás függvényében
* Az út széli kővázába ültetett örökzöldek szükség szerinti locsolása, kapálása, pótlása
* A ravatalozó környékének idény szerinti növényekkel, virágok ültetésével parkosítása
* A temető területén lévő növények, örökzöldek folyamatos gondozása, ápolása szükség szerinti permetezése, a fagyökerek által okozott helyreállítási munkálatok végzése, díszfák, díszbokrok tányérozása, formálása, felnyírása, gallyazása, tősarjak eltávolítása
* A temetőben lévő fák örökzöldek, valamint az egyéb kultúrnövények kivágása, pótlása Körmend Város Önkormányzatának Városfejlesztési Irodájával történt egyeztetés alapján
* Az új parcellák kialakításánál örökzöldek és lomblevelű fák ültetése és gondozása azzal, hogy az ehhez szükséges fák és örökzöldek beszerzése a tulajdonos feladata
* Az építmények, sírjelek, növényzet állagmegóvásáról úgy kell gondoskodni, hogy az a temetőlátogatók biztonságát ne veszélyeztesse
* A temetőben lévő vízvételi lehetőségek ellenőrzése, karbantartása, festése, javítása,
* A vezetékes vízhálózat működésnek biztosítása, a temetők területén lévő, elektromos és vízhálózat javítási, karbantartási munkáinak elvégzése a biztonságos üzemetetés érdekében
* Öntöző és ivóvíz minőségű vizet biztosítani, azokat bakteriológiai szempontokból figyelemmel kísérni, szociális helyiségek (WC) nyitva tartásának biztosítása a központi temetőben, a fűtési időszak kivételével,
* Kihelyezett közterületi padok évenkénti festése, karbantartása, szükség szerinti javítása, pótlása
* Kerítés ellenőrzése, szüksége szerinti javítása, pótlása
* Bejárati kapuk évenkénti festése, javítása, karbantartása,
* Egyéb berendezések (öntözőkanna, tartóállvány, közkifolyók, stb.) karbantartása
* Állványra kihelyezett hulladékgyűjtők folyamatos ürítése
* A ravatalozó környékének naponkénti takarítása, a temető és a létesítményeinek tisztán tartása, a ravatalozó - egyéb létesítmények - rendszeres takarítása, előírások szerinti fertőtlenítése
* Az utak karbantartása, rendben tartása, az utakról a hó eltakarítása, síkosság-mentesítése
* A ravatalozó - kripták – előtti terület takarítása, hulladék összegyűjtése, elszáradt csokrok, koszorúk kihordása
* A temető területére elhelyezett konténerekben összegyűjtött hulladék elszállításának megszervezése és ellenőrzése.
* A hallottak napi temetői forgalom szervezéséről, lebonyolításáról gondoskodás, továbbá együttműködni a forgalom külső szervezőinek munkájában
* A temető területén lévő ravatalozó, hullaház karbantartási feladatainak ellátása: évenkénti egyszeri belső festés, égőcsere szükség szerint, továbbá a rendeltetésszerű használathoz szükséges feltételek biztosítása, gondoskodni a ravatalozó állagmegóvásáról
* A jogszabályokban meghatározott nyilvántartások, nyilvántartó könyvek naprakészen történő vezetése és megőrzése,
* A sírkövek, egyéb építmények által előidézett veszélyhelyzet megszüntetése érdekében értesíteni a hozzátartozókat, a megrendelésre jogosult nyilatkozata lapján elvégezni a szükséges munkákat
* Temetőben folyó építési munkák ellenőrzése a temetőszabályzatban írtak szerint
* Bármely vallás, felekezet, nemzetiség, csoport részére biztosítani a temetéssel szemben támasztott igényeket
* A temetési időpontokat meghatározni, és az ezzel együtt járó szolgáltatási tevékenységet koordinálni.
* Biztosítani a ravatalozó egyéb technikai berendezéseinek, tárolók, hűtők és egyéb közcélú létesítményeinek (infrastruktúra) karbantartását, és működtetni azokat
* Biztosítani a temetések számához igazodó hűtőkapacitást, annak folyamatos ellenőrzése karbantartása
* Gondoskodni a temetőbe kiszállított elhunytak átvételéről, hűtéséről,
* Biztosítani és összehangolni a temetői létesítmények, így különösen a ravatalozó használatával kapcsolatos temetkezési szolgáltatási tevékenységeket, szervezési intézkedésekkel elősegíteni a temetés és az urna elhelyezés zökkenőmentes lefolytatását
* A vállalkozó köteles együttműködni a temetkezési vállalkozókkal, hatóságokkal, továbbá köteles együttműködni a temetőben az egyéb tevékenységet végző más egyéni és társas vállalkozásokkal
* A temetkezési szolgáltatók tekintetében köteles megtartani az egyenlő bánásmód követelményét
* Gondoskodni az ügyfélfogadásról, a vállalkozó köteles a lakosságot folyamatosan tájékoztatni, hirdetőtábla és sajtó útján a lejárt sírhelyekről, a temetési időpontokról a hatályos jogszabályokban foglaltakról és az árakról
* Természeti és civilizációs katasztrófa, tömeges baleset esetén a vállalkozó köteles a katasztrófavédelemmel, a mentőszolgálattal, a polgári védelemmel együttműködni, a mentésvezető utasításait végrehajtani
* A vállalkozó gondozza, karbantartja az önkormányzat saját halottjaiként eltemetett személyek sírjait, valamint az önkormányzat által gondozásra felvállalt sírokat
* Gondoskodik az elhanyagolt sírok rendbetételéről.

2. A temetők zavartalan üzemeltetésének biztosítása érdekében, az Önkormányzat a Vállalkozó részére ingyenes használati jogot biztosít a tulajdonában álló köztemetőkben található épületekre, építményekre és ingóságokra vonatkozóan.

3. A Vállalkozó tudomásul veszi, hogy a köztemetők üzemeltetése során, az üzemeltetéssel együtt járó közművek közüzemi költségeit – ide nem értve a vízvétel díját – teljes egészében a Vállalkozó viseli. A temetőben mért vízfogyasztás díját a Megrendelő viseli. A szerződő felek megállapodnak abban, hogy a szerződés megkötésekor a temetőkben lévő vízórák állását közösen leolvassák, azt írásban rögzítik, majd ezt követően a Vállalkozó havonta olvassa le a mérőórák állását és arról ad tájékoztatást a Megrendelőnek.

4. A jelen szerződésben vállalt feladatok ellátása során a Vállalkozó köteles a köztemetők fenntartására vonatkozó mindenkor hatályos jogszabályokban foglalt előírásokat maradéktalanul megtartani. Vállalkozó köteles a temetőkről és a temetkezésről szóló 1999. évi XLIII. törvényt, a végrehajtásairól szóló 145/1999.(X. 1.) kormányrendeletet, Körmend Város Önkormányzata Képviselő-testületének a temetőkről és a temetkezésről szóló rendeletét, az egészségügyről szóló 1997. évi CLIV. törvény halottakkal kapcsolatos rendelkezéseit, valamint a halott vizsgálatról és a halottakkal kapcsolatos eljárásról szóló 351/2013 (X.4) Kormányrendelet, – valamint az időközbeni jogszabályváltozásoknak megfelelően – a mindenkor hatályos jogszabályokban foglalt előírásokat maradéktalanul megtartani.

5. A Vállalkozó a jelen megállapodásban foglalt kötelezettségeinek teljesítése során köteles az általa végzett feladatokat magas színvonalon, a lakosság és az Önkormányzat megelégedésére ellátni.

6. A Vállalkozó az általa jelen megállapodásban vállalt kötelezettségeknek megfelelő teljesítése érdekében vállalja azt, hogy a szerződés időtartama alatt folyamatosan rendelkezik 1 db halottszállító gépkocsival, és 1 db temetői gyászkocsival, amit a szerződés teljesítése érdekében rendelkezésre tart. A vállalkozó gondoskodik továbbá arról, hogy az alkalomhoz, a végtisztesség megadásához a szertartásokat végzők, illetve a szertartáson közreműködők kulturált magatartása, figyelmes együttműködése, együttérző magatartása és ápolt megjelenése a szertartások természetes velejárója legyen.

7. A Vállalkozó vállalja, hogy a szerződés teljesítése érdekében, a szerződés időtartama alatt rendelkezik a feladatok ellátásához szükséges tárgyi eszközökkel, úgy, mint fűnyírásra, sírásásra, sövény és fanyírásra, hó eltakarításra alkalmas eszközök.

8. A Vállalkozó vállalja, hogy a szerződés teljesítése érdekében, a szerződés időtartama alatt – a törvény rendelkezésének megfelelően – vezetője, vagy olyan, határozatlan idejű foglalkoztatási jogviszonyban álló alkalmazottja van, aki:

* kertészeti, parkgondozó, illetőleg kertépítő szakképesítéssel, vagy
* középfokú kertészeti, parkgondozó, illetőleg kertépítő végzettséggel, illetve felsőfokú intézményben ilyen szaktárgyból szerzett vizsgával rendelkezik.

9. A Vállalkozó kötelezettséget vállal arra, hogy az általa végzett munkák közben ügyel a környező sírhelyek rendjére, ha azok állagában e munkák során kár állott be, az eredeti állapotot helyreállítja, valamint gondoskodik az esetleges sérülések és károk megelőzéséről, kárbekövetkezte esetén a károk enyhítéséről.

10. A Vállalkozó teljesítése folyamatos a szerződés hatálya alatt.

11. Az ellátandó feladat mennyisége a körmendi köztemetők méretéhez igazodik. A Vállalkozó tisztában van az ellátandó feladatok nagyságával és azzal is, hogy az egyes köztemetőkben egy adott időszakban elvégzendő munka mennyisége – időjárási viszontagságok, más okok miatt – időszakonként változhat.

**6.) Díjazás, szerződés teljesítésének dokumentálása, ellenőrzése**

1. A Vállalkozó tudomásul veszi, hogy a jogszabályokban meghatározott díjak (sírhely megváltási díjak, Üzemeltető által biztosított szolgáltatások igénybevételéért a temetkezési szolgáltatók által fizetendő díjak, Temető fenntartási hozzájárulás, Létesítmények igénybevételi díja) megállapítására a Megrendelő jogosult.

2. A sírhely megváltási díjtételeket a Megrendelő szedi be. A felek megállapodnak abban, hogy a temető fenntartási hozzájárulást a Vállalkozó szedi be, és félévente elszámolással együtt átadja az e jogcímen beszedett összeget az Önkormányzatnak. Az Üzemeltető által biztosított szolgáltatások igénybevételéért a temetkezési szolgáltatók által fizetendő díjakat a Vállalkozó szedi be, arról külön nyilvántartást vezet, a bevétel a Vállalkozót illeti meg. A létesítmények igénybevételi díját a felek megállapodása alapján a Vállalkozó szedi be, arról külön nyilvántartást vezet, az abból származó bevétel a Vállalkozót illeti meg, amit köteles a Vállalkozó a létesítmények karbantartására, javítására, eszközök pótlására fordítani.

3.A Vállalkozó a temetők üzemeltetésével és fenntartásával kapcsolatos bevételeket és kiadásokat köteles számvitelileg elkülöníteni a temetkezési szolgáltatások végzéséből eredő bevételektől és kiadásoktól.

4.A Vállalkozót az e szerződésben rögzített feladatok elvégzésének ellenértékeként**……………….- Ft + ÁFA/év, azaz** **bruttó ……………..-Ft/év** azaz bruttó ……………………………forint/év összegű vállalkozási díj illeti meg, amely összeg a szerződés hatálya alatt minden évben az éves infláció mértékével változhat.

5.A Vállalkozó egy naptári évben két részszámla kiállítására jogosult, az egyik részszámlát a Vállalkozó június 1-ét követően állíthatja ki 30 napos fizetési határidővel, a másik részszámlát december 1.-ét követően állíthatja ki szintén 30 napos fizetési határidővel. A teljesítési határidő lejártát követő 60 napot meghaladó késedelem esetén a Vállalkozó a Polgári törvénykönyvről szóló 2013. évi V. törvényben meghatározott késedelmi kamat felszámítására jogosult.

6. A Vállalkozó a Megrendelő tájékoztatása és az ellenőrzés elősegítése érdekében minden év január 30-ig a köztemetőkben az adott évben tervbe vett és elvégzendő egyes munkákról ütemtervet küld a Megrendelőnek. A Megrendelő kezdeményezheti azt, hogy az ütemtervben nem szereplő munkát is vegye fel a vállalkozó az ütemtervbe, vagy az ütemtervhez képest más ütemezésben hajtsa végre a karbantartási feladatokat.

7. A halottak hűtésére szolgáló hűtőhelyiség áramköltségét a Vállalkozó viseli, és a Vállalkozó is köt erre vonatkozóan közüzemi szerződést az áramszolgáltató kereskedővel. A temetői vízvételre irányuló közüzemi szerződést a Megrendelő köti meg a szolgáltatóval, és viseli annak a díját. A temetői hulladék elszállítására a Vállalkozó köt szerződést a hulladékszállítóval.

8. A temetőben lévő létesítmények a Megrendelő tulajdonát képezik (ravatalozó, annak felszerelése, hűtő, padok stb) A Vállalkozó feladata és kötelezettsége e létesítmények karbantartása, a benne lévő eszközök pótlása, javítása az e szerződésben leírtak alapján és arra való tekintettel, hogy a létesítmények használati díja a Vállalkozónál marad, amit e feladatok ellátására kell fordítani. Az éves karbantartási, javítási, pótlási ütemtervben (6.6. pont) ennek megfelelően kell a feladatokat megállapítani. A létesítmények felújítása Megrendelő kötelezettsége költségvetési lehetőségei függvényében.

**7.) A felek együttműködése**

1. A szerződő felek megállapodnak abba, hogy a jelen megállapodásban foglaltak maradéktalan megvalósítása érdekében szükség szerint folyamatosan együttműködnek,

Ennek megfelelően időben tájékoztatják egymást, nem csupán a jelen megállapodásban foglaltak teljesítéséről, hanem minden olyan kérdésről (tény, adat, körülmény), amely a szerződésteljesítésére kihatással lehet.

2. A Vállalkozó kijelenti, hogy jelen szerződésben meghatározott szolgáltatás ellátása során nem vesz igénybe/igénybe vesz alvállalkozót a feladat ellátással összefüggésben.

3. A Vállalkozó kötelezettséget vállal arra, hogy a Megrendelőt haladéktalanul értesíti abban az esetben, ha a jelen szerződés maradéktalan teljesítése előtt vele szemben csőd-, felszámolási-, végelszámolási-, illetve végrehajtási eljárás indul.

A Vállalkozó ugyancsak maradéktalanul köteles értesíti a Megrendelőt, ha személyét illetően tulajdonos változásra, illetőleg jogutódlásra, jogok és kötelezettségek átszállására, szétválására, összeolvadására, vagy beolvadásra kerül sor. A vállalkozó felelős az értesítés elmulasztásából eredő károkért.

**8.) A jogviszony tartalma, megszűnése**

1. A felek egyező akarattal rögzítik, hogy jelen megállapodás határozott időre, 2022. október 1. és 2025. szeptember 30. közötti hatállyal jön létre közöttük.

2. Az Önkormányzat kiköti magának azt a jogot, hogy amennyiben a Vállalkozó a jelen szerződésben vállalt kötelezettségeit súlyosan megszegi, úgy az Önkormányzat jogosult a szerződést azonnali hatállyal felmondani, és felmerült kárának megtérítését követelni. E körben súlyos szerződésszegésnek számít, ha a Vállalkozó

* A kegyeleti jogokat sértő, közfelháborodásra okot adó magatartást tanúsít vagy vallási, felekezeti, nemzetiségi, stb. tartozás miatt hátrányos megkülönböztetést alkalmaz a köztemetőkben temetkezési szertartásokon részt vevőkkel szemben,
* A köztemetők fenntartásának ellenőrzésére hivatott hatóságok által észlelt hiányosságokat a megadott határidőig nem teljesíti,
* A köztemetők fenntartására vonatkozó szakmai jogszabályokban meghatározott szakmai követelményeket nem teljesíti,
* A jogszabályokban és jelen szerződés 5.1. pontjában előírt kötelezettségeit a Megrendelő felszólítása ellenére, a kitűzött határidőig sem teljesíti,
* Akadályozza a más temetkezési szolgáltatóknak a köztemetőkben való temetési szertartásainak lebonyolítását, vagy bármely módon a temetkezési vállalkozások közötti verseny torzítására törekszik,
* A Megrendelőt megillető, de a Vállalkozó által beszedett díjakat a megadott határidő lejártát követően, a Megrendelő felszólítása ellenére sem utalja át a Megrendelő számlájára.

A Megrendelő részéről súlyos szerződésszegésnek minősül, ha a Vállalkozót megillető vállalkozási díjat a szerződésben meghatározott határidő lejártát követően, a Vállalkozó felszólítása ellenére sem utalja át a Vállalkozó számlájára.

3. A szerződés egyebekben csak és kizárólag írásban módosítható.

**9.) Biztosítás**

A Vállalkozó kijelenti, hogy a szerződés szerinti tevékenység végzésével kapcsolatos károkra vonatkozóan felelősségbiztosítással rendelkezik. A biztosítási kötvény száma és egyéb adatai:……………………………………... A szerződésben rögzített feladatok végzésével, illetve azok mulasztásával összefüggésben keletkezett valamennyi kárért a Vállalkozó köteles helytállni. Amennyiben a köztemetőkben található vagyontárgyakban bárki kárt okoz, úgy a Vállalkozó köteles a Megrendelőnek a kárt megtéríteni azzal, hogy a Vállalkozó a károkozóval szemben a polgári jog kárfelelősségi szabályai szerint követelheti kárának megtérítését.

**10. Záró rendelkezések**

1. A felek az esetleges vitás kérdéseiket igyekeznek egyeztető tárgyalások útján, békésen rendezni és csak ezek eredménytelensége esetén fordulnak bírósághoz.
2. A felek megállapodnak abban, hogy a közöttük felmerülő vitás kérdések eldöntésére a Körmendi Járási Bíróság, illetve a Vas Megyei törvényszék illetékességét kötik ki.
3. A jelen szerződésben nem szabályozott kérdésekre a Polgári Törvénykönyvről szóló 2013. évi V. törvény, valamint az egyéb kapcsolódó jogszabályok rendelkezései az irányadóak.
4. Jelen megállapodást a felek képviselői elolvasás és közös értelmezés után, mint akaratukkal mindenben megegyezőt, 5 db magyar nyelvű eredeti példányban jóváhagyólag aláírták.

Körmend, 2022………………….

Bebes István …………………..

polgármester ügyvezető

Körmend Város Önkormányzata ……………………………………………

Megrendelő vállalkozó